Svrček, Miloš, poslanec NR SR (2023-06-27):
Ďakujem pekne, pán podpredseda. Vážené kolegyne, kolegovia, v rámci rozpravy alebo v rámci rokovania Národnej rady tu máme zákon o štátnom fonde rozvoja bývania. V minulosti ja som už predkladal podobné návrhy, ale myslím si, že toto je veľmi podstatná zmena, ktorá vyplynula aj z rokovania so zainteresovanými subjektmi ministerstva dopravy. Predovšetkým sekcia bytovej politiky v minulosti mala aj programové konferencie s jednotlivými subjektmi napríklad s okresnými úradmi, ktoré riešia túto problematiku a taktiež aj s jednotlivými zástupcami regiónov. Čiže toto, čo máme tuto na stole je výsledok konsenzu medzi všetkými dotknutými subjektmi a na tomto návrhu sa pracovalo dlhé mesiace. V nadväznosti veľmi dobre vieme, že v súčasnosti posledné mesiace kvári stavebný priemysel narastajúci počet alebo narastajúca výška cien stavebných prác a stavebných materiálov spotrebovaných v stavebníctve v predchádzajúcom období a tieto majú určite vplyv na zvýšenie nákladov na realizáciu stavieb, a preto aj navrhujem týmto poslaneckým návrhom zvýšenie zákonných limitov úverov pre všetky účely tak, aby bol vytvorený ten priestor vo vykonávacom predpise, ktorý sa potom prijme navrhovať výšku poskytovaného úveru reagujúceho na vývoj cien v stavebníctve. No a aby som tu nerozprával nejaké všeobecné politické informácie alebo veci, tak mnoho starostov, primátorov, ale aj fyzických osôb sa ma pýtalo, že akým spôsobom ideme teda pomôcť týmto návrhom zákona. Tak ja by som teraz prešiel jednotlivé zmeny maximálnej výšky podpory uvedené aj v dôvodovej správe. V súčasnosti napríklad pre účel podpory výstavby a kúpu bytu, bytového domu alebo rodinného domu máme maximálnu výšku podpory v platnom znení 120-tisíc eur na byt. Ja navrhujem, aby to maximálne 200-tisíc na byt. Pri účele podpory výstavba a kúpa nájomného bytu momentálne máme 1 500 euro za m2 podlahovej plochy bytu. Z 1 500 navrhujem túto výšku na 3 000 euro. Modernizácia bytového domu alebo odstránenie systémovej poruchy bytového domu z 800 eur za m2 podlahovej plochy bytu zvyšujem na 2 000 eur na m2. Takže o viac ako 100 %. Zateplenie bytového domu z 200 euro na m2 na 400 euro na m2 podlahovej plochy na byt a obstarávanie zariadenia sociálnych služieb momentálne máme v platnom znení 1 200 euro za m2 podlahovej plochy. Obytné miestnosti, príslušenstva obytných miestností a z tých 1 200 to zvyšujem na 2 500 m2. Sú tu, samozrejme, aj ďalšie položky ako napríklad modernizácia zariadenia sociálnych služieb, zateplenie zariadenia sociálnych služieb, obstaranie ubytovacieho domu. Väčšinou sa zvyšovanie týchto položiek alebo týchto limitov zvyšuje o úroveň okolo 100 %. Takže myslím si, že je to veľmi signifikačný rozdiel. Oproti súčasnej právnej úprave zvyšuje túto výšku maximálnej podpory v mnohých prípadoch na 100 %. Takže myslím si, že to pocítia aj subjekty, ktoré sa venujú tejto oblasti alebo ktoré v budúcnosti aj plánujú využiť túto možnosť alebo tento prostriedok podpory. Okrem zvýšenia tejto maximálnej výšky podpory sa navrhuje zmeniť aj výpočet podlahovej plochy rozhodujúcej pre výpočet výšky podpory započítaním podlahovej plochy na umiestnenie spoločného zariadenia. To znamená aj pre práčky, pre sušičky, kotle a tak ďalej. Tým ďalším prvkom, ktorým sa otvára týmto poslaneckým návrhom ďalšia oblasť, tak to je otázka obnoviteľných zdrojov energie. My navrhujeme rozšíriť oblasť modernizácie bytového domu o vybudovanie technického zariadenia, ktoré bude využívať obnoviteľné zdroje energie a vybudovanie zariadenia na mechanické vetranie so systémom rekuperácie tepla. Podmienkou však bude to, že tieto zariadenia sú určené pre vlastnú spotrebu bytovej budovy. Súčasne sa právnou normou zadefinuje, že obnoviteľnými zdrojmi energie sú slnečné, tepelné kolektory, fotovoltaické panely a tepelné čerpadlá. Ako som už spomenul aj vo faktickej poznámke pánovi poslancovi Kučerovi, tak možnosť obstarať byt bude aj prostredníctvom tzv. budúcej kúpy. Navrhovanou úpravou sa umožňuje aj žiadateľovi, to znamená fyzickej osobe obstarávať byt prostredníctvom tzv. budúcej kúpy. To znamená, že žiadateľ so zhotoviteľom uzavrie zmluvu o budúcej kúpnej zmluve a následne tú kúpnu zmluvu uzavrie najneskôr do konca decembra v druhom kalendárnom roku nasledujúcom po roku, v ktorom bola uzavretá zmluva o poskytnutí podpory zo štátneho fondu rozvoja bývania. Štátny fond rozvoja bývania potom predloží kúpnu zmluvu spolu s právoplatným kolaudačným rozhodnutím alebo kolaudačným osvedčením obstarávaného bytu. Zároveň chcem zaviesť možnosť pre žiadateľa predložiť žiadosť o poskytnutie podpory zo štátneho fondu aj elektronickou formou. Ma máme 21. storočie. Myslím si, že už aj ŠFRB sa môže posunúť aj v tejto oblasti do 21. storočia, aby sa zaviedla aj možnosť pre žiadateľa predložiť žiadosť o poskytnutie podpory zo ŠFRB v elektronickej forme prostredníctvom toho elektronického formulára alebo prostredníctvom formulára žiadostí, ktorý by mal byť zverejnený na webovom sídle Štátneho fondu rozvoja bývania a ku ktorému bude možné aj pripojiť všetky požadované dokumenty a prílohy ako elektronické dokumenty. Pre zaevidovanie žiadosti vrátane elektronických príloh v informačnom systéme ŠFRB bude žiadateľ povinný formulár žiadosti autorizovať tzv. kvalifikovaným elektronickým podpisom alebo kvalifikovanou elektronickou pečaťou. Čiže myslím si, že pre zrýchlenie procesov v rámci poskytovania úverov zo ŠFRB toto bude určite veľmi dôležitá vec. No a čo je dôležité a toto chcem aj prízvukovať možno kolegom z opozície, lebo niektoré politické strany to nepodporili v prvom čítaní. Ja som potom aj v rámci výboru pre verejnú správu, kde sa riešil tento návrh, kde som sa bavil aj s jednotlivými poslancami napríklad s pánom poslancom Baškom, ktorý je županom Trenčianskeho samosprávneho kraja, tak som vyslovene povedal, že v rámci toho programového obdobia 2021 – 2027 bude možno celkovo vyčerpať 415 miliónov eur pre túto oblasť. Tak ako som aj hovoril, výška tej maximálne poskytovanej podpory bude v mojich prípadoch navýšená o 100 %. Takže pre VÚC-ky, pre mestá, pre obce táto novela zákona výrazným spôsobom pomôže, pretože pri tom náraste jednotlivých cien za stavebné materiály v súčasnosti v mnohých prípadoch stagnujú tieto subjekty a nevedia sa posunúť pri príprave alebo pri stavaní jednotlivých bytových jednotiek. Čo by som možno ešte záverom ešte pred predložením pozmeňujúceho návrhu povedal, tak tu mám napríklad aj pani poslankyňu Kozelovú, ktorá sa venuje sociálne slabým rodinám, taktiež aj ľuďom, ktorí vychádzajú z detských domov, pretože viem, že sa venuje tejto oblasti, takže týmto návrhom chceme aj pomôcť s bývaním odchovancov detských domovov. legislatívno-technická úprava, ktorou sa ustanovuje možnosť, že v prípade zákonom zadefinovaných fyzických osôb je možné podporiť obstaranie bytu aj kúpu staršieho bytu a možnosti kúpi staršieho bytu pre fyzické osoby je zacielené na mladých manželov do 35 rokov, manželov s maloletým dieťaťom do šiestich rokov, občanom s ťažkým zdravotným postihnutím, osamelých rodičov s nezaopatreným dieťaťom do 15 rokov. Čiže tam sú v tej právnej úprave presne navrhované postupy, že akým spôsobom presne na tú zacielenú skupinu odchovancov detských domovov pomôcť pri poskytovaní úveru a finančných prostriedkov, aby sa lepšie mohli začleniť do tej spoločnosti, pretože chápem, sú tam aj sociálne problémy, že v prípade, keď odídu v tom veku, keď dosiahnu ten vek odchodu z detského domova, tak sú ako keby na ulici a nevedia sa ďalej pohnúť, majú to oveľa ťažšie v tom živote ako my, ktorí máme, ktorí sme vyšli z, nechcem povedať z normálnych, ale z celkovej rodiny, že sme mali rodičov, ktorí sa o nás postarali, ale vyslovene chcem podotknúť, že táto navrhovaná úprava vyplýva z toho, že týmto občanom trvá ústavná starostlivosť len do dosiahnutia tuším plnoletosti a ďalej až do osamostatnenia, najdlhšie do veku 25 rokov, veku bez možnosti ďalšieho bývania. Čiže riešenie problému bývania týchto skupín občanov chápem a vnímam to, je dlhoročným niekoľkoročným problémom, ktorý neriešila možnosť kúpy novostavby bytu z dôvodu vyššej ceny nových bytov, čiže nevedeli sa dostať do tých skupín, ktorým by sa pomohlo. Čiže možno tak na celkovo taká požiadavka z mojej strany ako navrhovateľa tejto právnej úpravy. Nehľadajme za tým absolútne politiku. Toto nie je politický návrh, toto je návrh, ktorý bol odkomunikovaný so všetkými možnými subjektmi, ktoré sa venujú problematike výstavby nájomných bytov, ale nejde tu len o výstavbu nájomných bytov, ide tu aj o pomoc pre bývanie odchovancov detských domovov, pre vyššie územné celky, obce, mestá, fyzické osoby, aby sa im uľahčila tá možnosť dostať úver zo Štátneho fondu rozvoja bývania. Navyšovanie tej maximálnej ceny, teda poskytovania podpory pri metráži v mnohých prípadoch 100 percent, o rýchlejšie vybavenie toho úveru, pretože chceme zaviesť ten elektronický, elektronickú formu poskytovania úveru. Taktiež otázka obnoviteľných zdrojov energie a tak ďalej a tak ďalej. Toľko asi všetko v rámci vystúpenia. No a ešte by som potreboval predložiť jeden pozmeňujúci návrh. Tým dôvodom predloženia je to, že v súčasnosti si Fond overuje údaje súvisiace z príjmom žiadateľa podľa § 7 ods. 1 písm. a) evidované v informačnom systéme Sociálnej poisťovne na základe uzatvorenej zmluvy o spolupráci v zmysle § 51 Občianskeho zákonníka a na základe súhlasu dotknutej osoby na spracovanie osobných údajov. No a z dôvodu zabezpečenia hospodárneho nakladania s verejnými zdrojmi a overenia zákonných podmienok je potrebné, aby si fond údaje poskytnuté žiadateľom spoločne posudzovanými osobami aj overil. A jedným zo zdrojov možnosti overenia je informačný systém Sociálnej poisťovne. V nadväznosti na uvedené sa teda navrhuje doplnenie zákona č. 150/2013 Z. z. o možnosť overenia údajov aj fondom prostredníctvom Sociálnej poisťovne aj bez súhlasu žiadateľa a spoločne posudzovaných osôb podľa § 9 ods. 2 a podľa § 10 ods. 6. fond si už v súčasnosti priamo overuje údaje o nedoplatkoch na sociálnom poistení v OverSi. Čiže idem predložiť pozmeňujúci a doplňujúci návrh poslanca Národnej rady Slovenskej republiky Miloša Svrčeka v súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Predkladám nasledujúci pozmeňujúci návrh k návrhu poslanca Národnej rady Miloša Svrčeka na vydanie zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa menia a dopĺňajú niektoré zákony, tlač 1548. V čl. 1 nový bod, v čl. 1 sa za bod 24 vkladá nový 25 bod, ktorý znie: (25) § 9 sa dopĺňa odsekom 13, ktorý znie: „(13) Splnenie podmienky podľa ods. 1 písm. a), ods. 2 a § 10 ods. 6 overuje fond bez súhlasu žiadateľa podľa § 7 ods. 1 písm. a) fyzickej osoby podľa ods. 2 a osôb podľa § 10 ods. 6 na základe údajov poskytnutých Sociálnou poisťovňou. Sociálna poisťovňa na základe fondom poskytnutých vstupných údajov poskytuje fondu zo svojho informačného systému elektronický a bez súhlasu osôb uvedených v prvej vete údaje v rozsahu potrebnom na účel overenia splnenia podmienky pre poskytnutie podpory.“ Nasledujúce body sa primerane prečíslujú. Toľko všetko. Ďakujem pekne.